Urmareste Modifică dimensiunea fontului: Play

Bucureşti, 4 oct /Agerpres/ - Senatul a luat marţi act de demisia lui Gabriel Oprea şi, implicit, de încetarea mandatului acestuia şi a declarat vacant locul de senator pentru circumscripţia electorală nr. 42 Bucureşti, colegiul uninominal nr. 3.



Hotărârea de vacantare a postului de parlamentar deţinut de Gabriel Oprea a fost aprobată de Senat cu unanimitate de voturi (80 de voturi 'pentru'). Votul a fost electronic.



Gabriel Oprea nu a participat la şedinţa de marţi a plenului Senatului.



Pe 19 septembrie, senatorii au votat împotriva cererii DNA privind urmărirea penală a lui Gabriel Oprea pentru ucidere din culpă în cazul morţii poliţistului Bogdan Gigină. După această decizie, au fost organizate proteste de stradă.



Iniţial, Gabriel Oprea a transmis preşedintelui Senatului, Călin Popescu-Tăriceanu, o cerere privind reluarea votului în cazul solicitării DNA referitoare la începerea urmăririi sale penale pentru ucidere din culpă. Ulterior, Oprea a decis să demisioneze.



"Subsemnatul Gabriel Oprea, senator în Parlamentul României, în conformitate cu dispoziţiile art. 70 alin. 2, teza a II-a din Constituţia României, înţeleg să demisionez din această funcţie începând cu data de 1 octombrie 2016", se arăta în cererea senatorului, de care a luat act Biroul permanent. AGERPRES/(AS - autor: Cătălina Barbu, editor: Georgiana Tănăsescu)